เศรษฐกิจเมืองยะลาทยอยฟื้นตัว ประชาชนรับเงินเพิ่มบัตรสวัสดิการแห่งรัฐ จับจ่ายคึกคัก
หลังจากจังหวัดยะลาได้มีมาตรการผ่อนคลายสถานการณ์โควิด-19 ทั้งกิจกรรม กิจการร้านอาหาร การเดินทางและอีกหลายมาตรการภายใต้การป้องกันอย่างเคร่งครัด โดยเริ่มมาตั้งแต่วันที่ 1 กันยายน 2564 รวมถึงรัฐบาลได้โอนเงินอุดหนุนค่าครองชีพเพิ่มให้กับผู้ที่ถือบัตรสวัสดิการแห่งรัฐ เพื่อบรรเทาภาวะค่าครองชีพในช่วงสถานการณ์การแพร่ระบาดของเชื้อไวรัสโควิด-19  ทำให้บรรยากาศการจับจ่ายใช้สอยในเมืองยะลากลับมาคึกคักอีกครั้ง โดยเฉพาะร้านขายเครื่องอุปโภคบริโภค สินค้าจำเป็นในชีวิตประจำวัน ได้มีชาวบ้านทั้งในพื้นที่อำเภอเมืองยะลาและพื้นที่รอบนอก เดินทางออกมาจับจ่ายซื้อของกินของใช้ในครัวเรือนกันอย่างคึกคัก ช่วยกระตุ้นเศรษฐกิจ ฟื้นฟูเมือง หลังจากที่ต้องซบเซามานานหลายเดือนจากมาตรการต่างๆชาวบ้านตำบลยุโปและท่าสาป อำเภอเมืองยะลา ที่ถือบัตรสวัสดิการแห่งรัฐ ซึ่งได้เดินทาง ออกมาจับจ่ายซื้อของต่างบอกว่า ดีใจมากที่ได้รับเงินเงินช่วยเหลือเพิ่มเติม จะได้นำไปซื้อของใช้ในบ้านและขอขอบคุณทางรัฐบาลที่ช่วยเหลือประชาชน ลดภาระค่าใช้จ่ายไปได้มากในช่วงที่มีสถานการณ์การระบาดของโรคโควิด-19นางสาวศศิวิมล แซ่จิว เจ้าของร้านเมืองใหม่ซุปเปอร์ค้าส่ง ยะลา ถนนภูมาชีพ สี่แยกทางเข้าตลาดเมืองใหม่ บอกว่า หลังผ่อนคลายเมื่อ 1 กันยายนที่ผ่านมา ตอนนี้ประชาชนออกมาจับจ่ายมากขึ้น อาจเป็นเพราะต้องหยุดเดินทางไปเป็นเวลานานประมาณ 2 เดือน ตอนนี้รู้สึกว่าต้องออกมาจับจ่ายใช้สอย ในส่วนของการป้องกันโควิด-19 ทางร้านได้มีมาตรการป้องกัน ตรวจวัดอุณหภูมิ ล้างมือด้วยเจลแอลกอฮอล์ มีอ่างล้างมือ เว้นระยะห่าง ทำให้ไม่กังวลมาก เพราะทางร้านให้ตรวจวัดตามมาตรการทุกคน ถ้าอุณหภูมิเกิน ก็จะงดให้เข้าร้านทันที ส่วนพนักงานจะมีการตรวจทั้งก่อนเริ่มงานจนเลิกงาน รวมไปถึงพนักงานทุกคนในร้าน ผู้ประกอบการทั้งหมด ฉีดวัคซีนครบ 100% แล้ว